Ξενοφών Κοντιάδης

Ο Ξενοφών Κοντιάδης είναι συνταγματολόγος, Καθηγητής Δημοσίου Δικαίου και Κοινωνικής Διοίκησης στο Πάντειο Πανεπιστήμιο και Πρόεδρος του Κέντρου Ευρωπαϊκού Συνταγματικού Δικαίου – Ιδρύματος Θεμιστοκλή και Δημήτρη Τσάτσου. 

Είναι επίσης δικηγόρος και συγγραφέας.

 Βιογραφικά στοιχεία 
Γεννήθηκε το 1967 στη Χαϊδελβέργη. 

Ο πατέρας του, Ίων Κοντιάδης, ήταν διδάκτορας πολιτειολογίας στο Πανεπιστήμιο της Χαϊδελβέργης και η μητέρα του, Ελένη Τσιτσώνη, καθηγήτρια της Φιλοσοφικής Σχολής Αθηνών. Ο παππούς του, Ξενοφών Κοντιάδης, καθηγητής Ιατρικής στο Πανεπιστήμιο Αθηνών, εμβληματική μορφή της χειρουργικής, σκοτώθηκε κατά τον βομβαρδισμό του νοσοκομείου Ιωαννίνων, ενώ χειρουργούσε τον Απρίλιο του 1941.

Σπούδασε νομικά στην Αθήνα και στο Μόναχο. Είναι δικηγόρος Αθηνών από το 1992. Δίδαξε στο Δημοκρίτειο Πανεπιστήμιο Θράκης (ως επίκουρος και εν συνεχεία αναπληρωτής καθηγητής) από το 1998 και στο Πανεπιστήμιο Πελοποννήσου από το 2004, όπου εκλέχθηκε το 2006 πρωτοβάθμιος Καθηγητής Δημοσίου Δικαίου και Δικαίου Κοινωνικής Ασφάλειας. 

Ήταν διευθυντής του Προγράμματος Μεταπτυχιακών Σπουδών (2008-2010) και Κοσμήτορας της Σχολής Κοινωνικών και Πολιτικών Επιστημών (2010-2014). Τον Σεπτέμβριο του 2016 μετακλήθηκε στο Τμήμα Δημόσιας Διοίκησης του Παντείου Πανεπιστημίου.

 Επιστημονική δράση 
Είναι μέλος του Επιστημονικού Συμβουλίου του Ινστιτούτου Ευρωπαϊκών Συνταγματικών Επιστημών στο Χάγκεν της Γερμανίας από το 2008. Από το 2013 συντονίζει την Ομάδα Έρευνας για τη Συνταγματική Θέσπιση και τη Συνταγματική Μεταβολή της Διεθνούς Ένωσης Συνταγματικού Δικαίου. Συμμετέχει ως συνεπιμελητής στην επιστημονική σειρά Συγκριτική Συνταγματική Μεταβολή του διεθνούς εκδοτικού οίκου Routledge.

Έχει διατελέσει Αντιπρόεδρος του Ευρωπαϊκού Ινστιτούτου Κοινωνικής Ασφάλισης την περίοδο 2008–2011 και μέλος του Επιστημονικού Συμβουλίου του Ινστιτούτου Τοπικής Αυτοδιοίκησης κατά την περίοδο 2005–2011. Την περίοδο 2014–2020 διετέλεσε Πρόεδρος του Επιστημονικού Συμβουλίου της Δι.Κ.Ε.Τε./ΟΤΟΕ.

Το 2020 ανέλαβε την Προεδρία της Επιτροπής για τη Μεταρρύθμιση και Ανασυγκρότηση της Τοπικής Αυτοδιοίκησης και του Κράτους. Από τον Απρίλιο του 2016 είναι Ανώτερος Εμπειρογνώμονας  στο Εθνικό Σημείο Επαφής του Δικτύου FRANET του Οργανισμού Θεμελιωδών Δικαιωμάτων της Ευρωπαϊκής Ένωσης .

Έχει διατελέσει μέλος της Εθνικής Επιτροπής για τα Δικαιώματα του Ανθρώπου κατά τις περιόδους 2000–2006 και 2019–2022. Το 2015 συμμετείχε ως μέλος στην Επιτροπή του Υπουργείου Εργασίας για την εκπόνηση πρότασης νέου ασφαλιστικού συστήματος.

 Συγγραφικό έργο 
Έχει συγγράψει 35 βιβλία και περισσότερες από 200 επιστημονικές μελέτες στα ελληνικά, αγγλικά, γερμανικά και ιταλικά. Συμμετέχει ως κριτής σε πλήθος διεθνών επιστημονικών περιοδικών και έχει αναλάβει τη διεύθυνση επιστημονικών σειρών. Έχει προσκληθεί ως ομιλητής σε ευρωπαϊκά πανεπιστήμια και είναι τακτικός αρθρογράφος στον ημερήσιο Τύπο, με περισσότερα από 800 δημοσιευμένα άρθρα.

Έχει διατελέσει μέλος του Διοικητικού Συμβουλίου του Α΄ Περιφερειακού Συστήματος Υγείας και Πρόνοιας Αθηνών (2003–2004), εμπειρογνώμονας της Οικονομικής και Κοινωνικής Επιτροπής (ΟΚΕ), καθώς και Πρόεδρος της Νομικής Επιτροπής του Πανεπιστημίου Πελοποννήσου την περίοδο 2010–2016. Παράλληλα, έχει διδάξει στην Εθνική Σχολή Δημόσιας Διοίκησης.

Πέρα από το επιστημονικό του έργο, έχει ασχοληθεί και με τη συγγραφή δοκιμίων και έχει εκδώσει δύο μη μυθοπλαστικά μυθιστορήματα: Η τρέλα ν’ αλλάξουν τον κόσμο (2022) και Η νύχτα που έφυγε ο Παύλος (2023).

 Επιλεγμένη εργογραφία 
 Ο Κόσμος καίγεται. Αλλάξτε το σύστημα, όχι το κλίμα! (280 σελ. εκδ. ΤΟΠΟΣ 2024)
 Το «φαινόμενο Κασσελάκη». Το μεσσιανικό προσωπείο της μεταδημοκρατίας (173 σελ., εκδ. Καστανιώτη 2023)
 Δώδεκα μαθήματα Συνταγματικού Δικαίου (504 σελ., εκδ. Παπαζήση 2023)
 Η νύχτα που έφυγε ο Παύλος (256 σελ., εκδ. ΤΟΠΟΣ 2023)
 Η τρέλα ν’ αλλάξουν τον κόσμο (288 σελ., εκδ. ΤΟΠΟΣ 2022)
 Μαθήματα Κοινωνικής Διοίκησης & Δικαίου Κοινωνικής Ασφάλειας (376 σελ., εκδ. Παπαζήση 2023)
 Η συνταγματική ανθεκτικότητα στη δοκιμασία των κρίσεων. Κρίση ασφάλειας, οικονομική κρίση, πανδημία και Σύνταγμα (Ξ. Κοντιάδης/Α. Φωτιάδου) (338 σελ., e-book ελεύθερης πρόσβασης στο www.epoliteia.gr 2022)
 Η περιπετειώδης ιστορία των επαναστατικών Συνταγμάτων του 1821 -Η θεμελιωτική στιγμή της ελληνικής πολιτείας (208 σελ., εκδ. Καστανιώτη 2021)
 Πανδημία, βιοπολιτική και δικαιώματα. Ο κόσμος μετά τον Covid-19 (192 σελ., εκδ. Καστανιώτη 2020)
 Routledge Handbook of Comparative Constitutional Change (X. Contiades/A. Fotiadou (eds)) (468 σελ., Routledge 2020)
 Η δημόσια διοίκηση μετά την κρίση (Επιστημονική επιμέλεια: Ξ. Κοντιάδης, Αχ. Αιμιλιανίδης, Χ. Ανθόπουλος) (235 σελ., εκδ. Σάκκουλα 2019)
 The Law and Legitimacy of Imposed Constitutions (R. Albert/X. Contiades/A. Fotiadou (eds)) (266 σελ., Routledge 2019)
 The Foundations and Traditions of Constitutional Amendment (R. Albert/X. Contiades/A. Fotiadou (eds)) (399 σελ., Hart 2017)
 ΣΥΝΤΑΓΜΑ: Κατ' άρθρο ερμηνεία (Επιστημονική διεύθυνση: Φ. Σπυρόπουλος, Ξ. Κοντιάδης, Χ. Ανθόπουλος, Γ. Γεραπετρίτης) (XXIV ΚΑΙ 1860 σελ., Σάκκουλας 2017)
 Participatory Constitutional Change. The People as Amenders of the Constitution (X. Contiades/A. Fotiadou (Eds)) (208 σελ., Routledge 2017)
 Η Σοσιαλδημοκρατία σήμερα (240 σελ., εκδ. ΠΟΛΙΣ 2017)
 Πολιτική Φαρμάκου στην Ελλάδα σε συνθήκες οικονομικής κρίσης (Σε συνεργασία με τον Κ. Σουλιώτη) (108 σελ., εκδ. Παπαζήση 2017)
 Το Ανορθολογικό μας Σύνταγμα. Γιατί απέτυχαν οι πολιτικοί θεσμοί; (268 σελ., εκδ. Παπαζήση 2015)
 Ελλειμματική Δημοκρατία. Κράτος και κόμματα στη σύγχρονη Ελλάδα (289 σελ., εκδ. Ι. ΣΙΔΕΡΗ 2009)

 Παραπομπές 

Κατηγορία:Έλληνες πανεπιστημιακοί του 21ου αιώνα
Κατηγορία:Έλληνες νομικοί